Document ID: 32006D0102

DEĊIŻJONI TAL-KUMMISSJONI
tas-7 ta' Frar 2006
dwar il-kontribuzzjoni finanzjarja tal-Komunità għal programm għall-kontroll ta' organiżmi li jagħmlu ħsara lill-pjanti u l-prodotti milll-pjanti fid-dipartimenti Franċiżi mhux kontinentali għall-2006
(innotifikata taħt dokument numru C(2006) 250)
(It-test Franċiż biss huwa awtentiku)
(2006/102/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1452/2001 tat-28 ta' Ġunju 2001 li jintroduċi miżuri speċifiċi għal ċerti prodotti ta' l-agrikultura għad-dipartimenti barranin Franċiżi (1), li jemenda d-Direttiva 72/462/KEE u jħassar ir-Regolamenti (KEE) Nru 525/77 u (KEE) Nru 3763/91 (Poseidom), u b'mod partikolari l-Artikolu 20(3),
Wara li kkunsidrat il-programm imressaq minn Franza għall-kontroll ta' organiżmi li jagħmlu ħsara lill-pjanti jew prodotti dderivati mill-pjanti fid-dipartimenti Franċiżi mhux kontinentali,
Billi:
(1)
Id-Deċiżjoni tal-Kummissjoni 93/522/KEE tat-30 ta' Settembru 1993 dwar id-definizzjoni tal-miżuri eliġibbli għall-iffinanzjar tal-programmi għall-kontroll ta' l-organiżmi ta' ħsara għall-pjanti jew għall-prodotti drivati mill-pjanti fid-dipartimenti Franċiżi mhux kontinentali, l-Azores u Madeira (2), kif emendata l-aħħar mid-Deċiżjoni tal-Kummissjoni 96/633/KE (3), tiddefinixxi l-miżuri eliġibbli għall-iffinanzjar Komunitarju skond il-programmi għall-kontroll ta' l-organiżmi li huma ta' ħsara għall-pjanti u prodotti derivati mill-pjanti fid-dipartimenti Franċiżi mhux kontinentali, l-Azores u Madeira.
(2)
Kundizzjonijiet speċifiċi ta' tkabbir fid-dipartimenti Franċiżi mhux kontinentali jitolbu attenzjoni partikolari u miżuri li jikkonċernaw il-produzzjoni ta' l-uċuħ tar-raba', b'mod partikolari miżuri għas-saħħa tal-pjanti, li jeħtieġ li jiġu adottati jew imsaħħa f'dawk ir-reġjuni. Il-miżuri għas-saħħa tal-pjanti li jridu jiġu adottati jew imsaħħa huma partikolarment għalja.
(3)
Programm ta' miżuri ġie ppreżentat lill-Kummissjoni mill-awtoritajiet kompetenti Franċiżi; dan il-programm jispeċifika l-għanijiet li għandhom jitlaħqu, il-ħidmiet li għandhom jitwettqu, iż-żmien u n-nefqa tagħhom bil-ħsieb ta' kontribuzzjoni finanzjarja Komunitarja possibbli.
(4)
Skond l-Artikolu 20(4) tar-Regolament tal-Kunsill (KE) Nru 1452/2001 il-kontribuzzjoni finanzjarja tal-Komunità tista' tkopri sa 60 % tan-nefqa eliġibbli, bl-esklużjoni tal-miżuri ta' protezzjoni tal-banana.
(5)
Skond l-Artikolu 3(2) tar-Regolament tal-Kunsill (KE) Nru 1258/1999 (4), il-miżuri veterinarji u tas-saħħa tal-pjanti meħuda skond ir-regoli Komunitarji għandhom ikunu ffinanzjati mill-Fond Ewropew ta' Gwida u Garanzija Agrikola taħt is-sezzjoni “Garanzija”. Il-kontroll finanzjarju ta' dawn il-miżuri jaqa' taħt l-Artikoli 8 u 9 tar-Regolament hawn fuq imsemmi.
(6)
L-informazzjoni teknika pprovduta minn Franza għamlitha possibbli għall-Kumitat Permanenti għas-Saħħa tal-Pjanti li jistħarreġ is-sitwazzjoni b'mod preċiż u komprensiv.
(7)
Il-miżuri pprovduti f'din id-Deċiżjoni huma skond l-opinjoni tal-Kumitat Permanenti għas-Saħħa tal-Pjanti.
ADOTTAT DIN ID-DEĊIŻJONI:
Artikolu 1
B'dan qed tiġi approvata kontribuzzjoni finanzjarja tal-Komunità għall-programm uffiċjali għall-kontroll ta' organiżmi li jagħmlu ħsara lill-pjanti u l-prodotti drivati mill-pjanti fid-dipartimenti Franċiżi mhux kontinentali fl-2006.
Artikolu 2
Il-kontribuzzjoni finanzjarja tal-Komunità għall-programm fl-2006 għandha tkun ta' 60 % tan-nefqa relatata mal-miżuri eliġibbli kif definiti bid-Deċiżjoni tal-Kummissjoni 93/522/KEE, b'massimu ta' EUR 249 600 (VAT eskluża).
Il-programm, l-iskeda ta' l-infiq tiegħu u l-iffinanzjar tiegħu qed jingħata bħala l-Anness I għal din id-Deċiżjoni.
It-tqassim ta' l-infiq jingħata bħala l-Anness II għal din id-Deċiżjoni.
Artikolu 3
Avvanz ta' EUR 100 000 għandu jitħallas fi żmien 60 ġurnata wara l-wasla ta' talba ta' ħlas minn Franza.
Artikolu 4
1. Il-perjodu ta' eliġibbiltà għall-infiq relatat ma' dan il-proġett għandu jibda fl-1 ta' Jannar 2006 u jintemm fil-31 ta' Diċembru 2006.
2. Il-perjodu jista' b'eċċezzjoni jiġi estiż biss bil-qbil espliċitu bil-miktub tal-Kumitat ta' Monitoraġġ kif imsemmi fil-punt I.I ta' l-Anness III qabel ma l-ħidmiet ikunu ġew kompluti.
Artikolu 5
Il-kontribuzzjoni finanzjarja mill-Komunità għandha tingħata sakemm l-implimentazzjoni tal-programm tkun f'konformità mad-dispożizzjonijiet rilevanti tal-liġi tal-Komunità, inklużi r-regoli tal-kompetizzjoni u dwar l-għoti tal-kuntratti pubbliċi, u li ebda kontribuzzjoni Komunitarja oħra kienet mitluba jew ser tintalab għal dawn il-miżuri.
Artikolu 6
1. L-ispejjeż reali għandhom jiġu nnotifikati lill-Kummissjoni mqassmin skond it-tip ta' azzjoni jew subprogrammi b'mod li juri l-konnessjoni bejn il-pjan finanzjarju indikattiv u l-ispejjeż reali. Notifikazzjonijiet simili jistgħu jsiru f'forma elettronika.
2. Il-bilanċ tal-kontribuzzjoni finanzjarja msemmi fl-Artikolu 3 għandu jitħallas sakemm id-dokument speċifikat fit-2 paragrafu tal-punt I.II.4 ta' l-Anness III jiġi sottomess qabel il-15 ta' Marzu 2007.
3. Il-Kummissjoni tista', fuq talbiet ġustifikati korrettament mir-Repubbika Franċiża, tirranġa l-pjanijiet finanzjarji fi ħdan limitu ta' 15 % tal-kontribuzzjoni tal-Komunità għal subprogramm jew miżura għall-perjodu sħiħ, sakemm l-ammont totali ta' nfiq eliġibbli skedati fil-programm ma jinqabiżx u b'hekk l-għanijiet ewlenin tal-programm ma jiġux kompromessi.
4. Il-ħlasijiet kollha ta' għajnuna mogħtija mill-Komunità taħt din id-Deċiżjoni għandhom isiru lir-Repubblika Franċiża, li għandha tkun risponsabbli wkoll li tħallas lura lill-Komunità kwalunkwe ammont żejjed.
Artikolu 7
Ir-Repubblika Franċiża għandha tiżgura l-konfomità ma' l-informazzjoni li għandha tingħata lill-Kummissjoni stipolata fl-Anness III.
Artikolu 8
Din id-Deċiżjoni hija indirizzata lir-Repubblika Franċiża.
Magħmula fi Brussell, tas-7 ta' Frar 2006.

Labels: 15
6